Марко Ганчев
Юлия

chitanka.info

Ти от работа тръгваш първа,

да си идеш под час у дома,

дето ревнуват съпруг и свекърва,

ако със себе си

останеш сама.

А как ти се иска

през кварталните паркчета

бавно, бавно да минеш ти,

дето жълти глухарчета

светят като малки мечти.

И мъжът минувач

да те гледа момчешки,

момчето по мъжки да те пожелава,

а волности по-лудешки

само вятърът да си позволява.

Свят да му се завие от танца

на косите ти слънчеворуси.

Уви,

ти познаваш единствено толеранса

на закъсняващите автобуси.

Возиш безропотно свойта беда,

без да правиш от нея драма.

Целият свят се бори за свобода,

а ти — клетката ти да е по-голяма.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.